Ásmundur Einar Daðason á húsnæðisþingi í gær . Fréttablaðið / Ernir „ Markmið þeirra breytinga sem við vinnum nú að í húsnæðismálum er skýrt . Að tryggja jafnvægi á húsnæðismarkaði og nægilegt framboð húsnæðis fyrir alla , óháð efnahag og í öllum byggðum landsins , “ sagði Ásmundur Einar Daðason , félags - og barnamálaráðherra , á húsnæðisþingi sem fram fór í gær . Er þetta í þriðja sinn sem þingið er haldið en yfirskrift þess nú var „ Þjóð undir þaki – jafnrétti og jafnvægi á húsnæðismarkaði “ . Samhliða þinginu kom út skýrsla Íbúðalánasjóðs um stöðu og þróun húsnæðismála . Í skýrslunni kemur fram að í landinu séu rúmlega 140 þúsund heimili og heildarverðmæti þeirra samkvæmt fasteignamati næsta árs rúmir 6.200 milljarðar . Hrein eign heimila í íbúðarhúsnæði er um 3.700 milljarðar og hefur eignarhlutinn aukist um 17 prósent milli ára . Þá búa um 72 prósent í eigin húsnæði og 17 prósent á leigumarkaði samkvæmt leigumarkaðskönnun sem gerð var síðastliðið sumar . Ásmundur Einar boðaði á þinginu frumvarp um svokölluð hlutdeildarlán . Er þar um breska fyrirmynd að ræða en á þinginu fór Kenneth Cameron , frá ráðuneyti húsnæðismála í Bretlandi , yfir framkvæmd og reynslu þar . „ Slík hlutdeildarlán eða eiginfjárlán eiga að brúa bilið fyrir þá sem eiga þess ekki kost að safna sér fyrir útborgun í íbúð . Ríkið lánar ákveðnum kaupendahópum fé fyrir hluta af útborguninni og fær það svo endurgreitt við sölu eignarinnar eða þegar kaupandinn endurfjármagnar lánið , “ sagði Ásmundur Einar . Í skýrslu Íbúðalánasjóðs kemur fram að fjöldi slíkra lána á ári gæti orðið á bilinu 350 til 1.000 .